Diari Oficial de la Generalitat Valenciana


Sumari del DOGV 6747, del 03-04-2012 (2012/3311)

ORDE 11/2012, de 26 de març, de la Conselleria de Presidència, per la qual es convoquen subvencions destinades a confederacions, federacions i associacions veïnals de la Comunitat Valenciana en l'exercici 2012 i s'aproven les seues bases reguladores.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6747

Data del DOGV
:   03-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3311


Data del document
:   26-03-2012

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * ajuda pública

ORDE 11/2012, de 26 de març, de la Conselleria de Presidència, per la qual es convoquen subvencions destinades a confederacions, federacions i associacions veïnals de la Comunitat Valenciana en l'exercici 2012 i s'aproven les seues bases reguladores. [2012/3311]
La Generalitat té una labor primordial consistent en el foment de la participació ciutadana que comporte una major fluïdesa i qualitat de les relacions bidireccionals entre l'administració i la societat civil promovent que des d'eixe àmbit es genere una dinamització de la cultura participativa en la ciutadania.
Prenent com a marc la Llei 11/2008, de 3 de juliol, de la Generalitat, de Participació Ciutadana de la Comunitat Valenciana (DOCV núm. 5803, de 10 de juliol de 2008), el Decret 76/2009, de 5 de juny, del Consell, pel qual s'aprova el seu reglament de desplegament (DOCV núm. 6031, de 09.06.2009), el Pla Director de Ciutadania 2008-2011, aprovat per Acord del Consell, de 27 de juny de 2008, i el Pla de Foment de l'Associacionisme a la Comunitat Valenciana, aprovat pel Consell el 20 de maig de 2011, l'Administració ha d'impulsar l'enfortiment del sector associatiu, alhora que ha de vetlar per l'optimització de recursos a través de la creació de xarxes de treball i de comunicació entre les entitats. Tot això a fi que la nostra Comunitat gaudisca d'un teixit associatiu més estructurat i millor organitzat.
La Llei 14/2008, de 18 de novembre de 2008, de la Generalitat, d'Associacions de la Comunitat Valenciana (DOCV núm. 5900, de 25.11.2008) establix en l'article 2.a entre els seus fins: «la promoció del moviment associatiu com a via idònia de participació en la vida social, cultural i econòmica de la Comunitat Valenciana, així com de la cooperació ciutadana en els valors i fins de la dignitat i benestar social de totes les persones».
Per això, es perseguix la potenciació de la participació ciutadana i de la iniciativa social seguint processos de dinàmiques participatives en els barris i en els districtes, de manera que les mateixes persones integrants d'una comunitat siguen conscients de les seues fortaleses i debilitats i aconseguisquen dissenyar unes activitats que es relacionen amb l'objecte d'esta orde. Les dites activitats, emmarcades dins d'un projecte, han de conduir a la concreció d'una acció clara i conscient de millora de la participació ciutadana, amb especial incidència en la problemàtica formativa i laboral. A les associacions, federacions i confederacions veïnals s'adscriuen els ciutadans i ciutadanes que defenen els seus drets com a habitants d'una comunitat i desitgen fer-ho en un marc associatiu. És per això que el seu funcionament, l'organització, les accions i la gestió ha de regir-se per uns principis democràtics, de participació i de transparència que són els que es fomentaran des de la present orde. Al seu torn, també es pretén fomentar que les entitats veïnals siguen capaces d'utilitzar la participació ciutadana com a instrument de cohesió i de millora del nostre entorn.
Les subvencions convocades per mitjà de la present convocatòria de conformitat amb el Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessiten de la dita notificació per no tindre els requisits de l'article 107 del Tractat de Funcionament de la Unió Europea, en concret per no suposar avantatge econòmic, ja que les entitats a què van dirigides les ajudes no exercixen activitats econòmiques en què puguen oferir béns o servicis en el mercat i, per això, no hi ha la possibilitat de falsejament de la competència.
Per això, fent ús de les funcions assignades pel Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència (DOCV núm. 6602, de 06.09.2011), i tenint en compte el que disposa l'article 28 de la Llei 5/1983, de 30 de desembre, del Consell (DOGV núm. 138, de 30.12.1983) i en l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991 (DOGV núm. 1588, de 17.07.1991),
ORDENE
Primer. Convocatòria
Convocar subvencions destinades a confederacions, federacions i associacions veïnals de la Comunitat Valenciana que els permeta la realització d'activitats que fomenten la participació ciutadana.
Segon. Finançament
Els aspectes regulats en la present orde s'aplicaran sense perjuí de totes les normes que regisquen el règim jurídic pressupostari de l'Administració de la Generalitat.
La convocatòria està finançada a càrrec de la línia de subvenció T4053000 del capítol IV del programa pressupostari 112.90, Participació, Ciutadania i Xarxes Socials, del pressupost de gastos de la Conselleria de Presidència per a l'exercici 2012, i està dotada amb un import global màxim de 131.790 euros.
Tercer. Bases
S'aproven les bases per les quals es regix esta convocatòria, incloses com a annex I de la present orde, i el model de sol·licitud per a les esmentades ajudes i documents relacionats, inclosos com a annex II.
Quart. Recursos
Contra la present orde i les bases que regulen la convocatòria es podrà interposar potestativament recurs de reposició davant del mateix òrgan que ha dictat l'acte, en el termini d'un mes, comptat des de l'endemà de la publicació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació. Tot això de conformitat amb el que establixen els articles 107, 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 26 de març de 2012
El conseller de Presidència,
JOSÉ CISCAR BOLUFER
ANNEX I
Bases de la convocatòria
Primera. Objecte
Les presents bases tenen com a objecte regular la concessió de subvencions a confederacions, federacions i associacions veïnals de la Comunitat Valenciana per a:
- Dissenyar i executar accions participatives, generadores de formació i d'un increment de l'ocupació.
- Fomentar l'associacionisme com a forma de coordinació per a la defensa dels drets dels ciutadans i ciutadanes a través d'entitats veïnals.
- Ajudar a estructurar els canals de relació interna i externa de les entitats millorant la seua capacitat per a desenrotllar el seu projecte associatiu i les activitats derivades.
- Millorar la democràcia interna i la participació dels associats i associades en el dia a dia de l'entitat.
- Permetre una major relació de les entitats veïnals amb el seu entorn i facilitar la integració social, la formació i l'autoocupació.
- Fomentar la cooperació interassociativa o el treball en xarxa amb altres entitats per a aconseguir interessos comuns i l'optimització de recursos, mitjans i informació.
- Fomentar la coresponsabilitat entre les entitats i l'administració en el finançament dels projectes.
Segona. Beneficiaris
1. Entitats que hi poden concórrer
Poden concórrer a la convocatòria que regulen les presents bases les confederacions, federacions i associacions veïnals de la Comunitat Valenciana que complisquen, a més dels requisits establits en les bases de la presenta convocatòria, els següents:
a) Que en els seus estatuts quede arreplegat expressament el seu caràcter d'entitat veïnal i que, en el cas de les associacions, actuen de forma contínua en l'àmbit del seu barri.
b) Estar inscrites en el Registre de Participació Ciutadana de la Comunitat Valenciana.
c) Estar inscrites en el Registre Nacional d'Associacions o en el Registre Autonòmic d'Associacions de la Comunitat Valenciana o en aquells registres especials establits per la normativa vigent amb anterioritat a l'1 de gener de l'any 2011.
d) No estar incloses en les prohibicions que per a obtindre la condició de beneficiaris de subvencions establix l'article 13 de la Llei 38/2003, de 17 de novembre, General de Subvencions.
e) Estar adaptades, a l'àmbit d'aplicació de la Llei Orgànica 1/2002, de 22 de març, Reguladora del Dret d'Associació.
2. Entitats excloses
a) No poden concórrer a la convocatòria que regulen les presents bases, les associacions i federacions integrades en una federació o confederació que haguera sol·licitat subvenció en la present convocatòria per al mateix projecte presentat per la seua federació o confederació o que siga un projecte finançat per estes últimes.
b) Tampoc podran beneficiar-se d'estes subvencions aquelles associacions, federacions i confederacions que hagen subscrit un conveni de col·laboració amb la Direcció General de Participació Ciutadana per a finançar el mateix projecte.
Tercera. Actuacions i gastos subvencionables i no subvencionables
1. Actuacions i gastos subvencionables. Cada entitat sol·licitant presentarà un únic projecte, de manera individual o conjunta amb altres entitats, que incloga accions i activitats que promoguen la participació ciutadana, amb especial incidència en la problemàtica formativa i laboral, com ara:
- Cursos de formació, seminaris, jornades, congressos o altres accions anàlogues en matèria de participació ciutadana, de noves tecnologies, així com sobre tècniques de busca d'ocupació, foment de la inserció laboral i l'empreniment empresarial.
- Accions d'assessorament als ciutadans del barri i realització d'estudis, materials informatius, de difusió, divulgatius, etc., com ara guies, butlletins, treballs o estudis d'investigació social en el seu àmbit territorial, relacionats amb les activitats esmentades.
- Accions que fomenten l'accés i l'ús de les tecnologies d'informació i comunicació entre la població en risc d'exclusió digital.
Es consideraran gastos subvencionables aquells que de manera indubtable responguen a la naturalesa de l'activitat subvencionada, siguen necessaris i es realitzen en el termini establit per les bases reguladores de la subvenció.
A estos efectes seran subvencionables els gastos corrents i de personal que duga a terme l'entitat necessaris per a la realització del projecte presentat. Entre estos gastos es poden incloure les nòmines del personal de la mateixa entitat, imputables a la realització del projecte, així com servicis exteriors, lloguer d'immobles, subministraments necessaris per a l'execució i difusió, i material fungible d'oficina. En qualsevol cas, hauran de complir els requisits de l'article 31 de la Llei 38/2003, de 17 de novembre, General de Subvencions.
Els programes que se subvencionen necessàriament hauran de realitzar-se al llarg de l'any 2012, fins a la data de justificació.
2. Actuacions i gastos no subvencionables. Queden expressament excloses d'esta convocatòria les activitats recreatives (esportives, culturals, festives, gastronòmiques). Quan un projecte continga activitats recreatives com a complement de la seua realització, el cost d'estes no podrà excedir el percentatge arreplegat en la base octava.
Ja que l'elaboració i la presentació del projecte i les seues activitats de manera conjunta per part de diverses entitats veïnals és un criteri de valoració, no serà subvencionable la realització de projectes iguals presentats per entitats ciutadanes diferents.
Així mateix no seran objecte de subvenció els gastos financers, els d'adquisició de béns inventariables i els impostos, excepte els que corresponguen al pagament de les factures que ocasione l'activitat en els termes indicats en les bases.
Quarta. Formalització de sol·licituds i termini de presentació
1. La sol·licitud es presentarà en el termini de 15 dies hàbils, comptadors des de l'endemà de la publicació de la convocatòria en el Diari Oficial de la Comunitat Valenciana, i es dirigirà a la Direcció General de Participació Ciutadana de la Conselleria de Presidència (c/ Juristes, núm. 10, València, 46669). També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La sol·licitud també podrà presentar-se per via telemàtica en el portal de la Generalitat () accedint als apartats «Administració On line»-«Guia Prop». Les entitats que opten per esta modalitat hauran de disposar del certificat digital de l'entitat o del representant legal expedit per l'Agència de Certificació de la Comunitat Valenciana ACCV accedint a .
2. La presentació de la sol·licitud de subvenció comportarà l'autorització del sol·licitant perquè la Direcció General de Participació Ciutadana obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social prevista en els articles 18 i 19 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions, i en este cas, les entitats no hauran d'aportar els certificats corresponents. No obstant això, es podrà denegar este consentiment, per mitjà de comunicació expressa i escrita en este sentit. En este supòsit, s'hauran d'aportar els certificats corresponents emesos per l'Agència Estatal d'Administració Tributària, la Conselleria d'Hisenda i Administració Pública i la Tresoreria de la Seguretat Social d'estar al corrent en el compliment de les obligacions fiscals i amb la Seguretat Social
Així mateix, estaran exemptes de presentar estos certificats aquelles entitats que sol·liciten ajudes inferiors a 1.803,04 euros.
3. La sol·licitud (document 1 de l'annex II), formalitzada en tots els apartats i firmada pel representant legal degudament autoritzat, anirà acompanyada dels documents següents:
a) Projecte presentat segons el model normalitzat (document 2 de l'annex II). Les dades no omplides en este formulari no podran ser tingudes en compte a l'efecte de la seua valoració.
b) Còpia compulsada de la sol·licitud d'inscripció degudament omplida, en cas de no estar inscrits, en el Registre de Participació Ciutadana.
c) Memòria descriptiva de les activitats i projectes duts a terme per l'entitat durant l'exercici 2011.
d) Model normalitzat de compromís de treball en xarxa, en el cas que el projecte presentat es realitze en col·laboració amb una altra entitat veïnal o amb altres entitats veïnals. (document 3 de l'annex II).
e) En el cas que el compte bancari, si este no estiguera donat d'alta en la Generalitat o calguera modificar les dades, s'haurà d'aportar, d'acord amb el que establix l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'administració de la Generalitat, la documentació següent:
- Model de domiciliació bancària (document 4 de l'annex II), firmat pel representant de l'entitat beneficiària juntament amb els documents vàlids en dret que deixen constància fidedigna de la seua representació.
- Acreditació de la titularitat del compte bancari, així com de l'IBAN, que s'assenyale en el model de domiciliació bancària.
f) Declaració responsable de no incórrer en les prohibicions que per a obtindre la condició de beneficiaris de subvencions establix l'article 13 de la Llei 38/2003, de 17 de novembre, General de Subvencions, i de no ser deutor de la Generalitat per reintegrament de subvencions. (document 1 de l'annex II, apartat E).
g) En el cas de federacions i confederacions hauran de presentar una llista actualitzada de les associacions federades i/o confederades.
Quinta. Esmena
D'acord amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no té els requisits i documents que s'assenyalen en esta base es requerirà l'interessat perquè, en un termini de deu dies hàbils, esmene la falta o adjunte els documents preceptius, amb indicació que, si així no ho fera, es considerarà que ha desistit de la seua petició amb la resolució prèvia d'arxivament d'expedient, que haurà de ser dictada en els termes que establix l'article 42 de la dita norma.
Sexta. Criteris per a la concessió
1. La subvenció s'atorgarà de conformitat amb els principis d'objectivitat, igualtat, no-discriminació, concurrència i publicitat i es garantirà la transparència del procediment de concessió, d'acord amb la legislació bàsica estatal en matèria de subvencions. En tot cas, es valorarà la qualitat, la transparència, el benefici social dels servicis de les entitats veïnals sol·licitants i la promoció de la inclusió dels principis de responsabilitat social en les seues declaracions, acords i reglaments.
2. Per a la distribució de la dotació pressupostària de la present orde, que ascendix a 131.790 euros, se seguirà el procediment de concurrència competitiva prevista en l'article 22 de la Llei 38/2003, General de Subvencions. Es tindrà en compte que el projecte presentat per cada entitat, entenent per projecte el conjunt de les activitats que es presenten estiguen o no relacionades entre elles, s'ajuste al màxim a les bases de la convocatòria, en especial la base tercera punt primer i als criteris que s'indiquen a continuació:
A) Qualitat global de l'actuació i capacitat de les confederacions, federacions i associacions veïnals per a desenrotllar-la. Es valorarà fins a un màxim de 60 punts, distribuït de la manera següent:
1. Qualitat general del projecte, fins a un màxim de 20 punts. Es tindrà en compte, entre altres aspectes, els punts següents:
a) La coherència del projecte amb l'objecte de l'orde, així com la concordança entre els objectius i les activitats.
b) Les accions dirigides a la formació, el foment de la inserció laboral i l'empreniment empresarial, així com aquelles iniciatives orientades a l'ajuda als col·lectius amb més dificultats.
c) Les accions de foment dels principis de responsabilitat social i, especialment, les iniciatives de promoció del voluntariat, així com aquelles altres relacionades amb l'enfocament de gènere i l'enfocament mediambiental.
d) La realització d'un estudi que justifique la necessitat del projecte i que s'adjuntarà a la memòria.
e) Foment/implantació de l'ús de les TIC (Tecnologies de la Informació i el Coneixement).
f) Foment de la sensibilització respecte al consum responsable.
g) Caràcter innovador del projecte.
2. La seua contribució a la millora del funcionament intern. Fins a 9 punts. Els aspectes que cal tindre en compte seran:
a) Les accions dutes a terme per la junta directiva per a afavorir i incrementar la transparència en la gestió.
b) Les actuacions realitzades per la junta directiva a fi de promoure la participació directa de les persones associades que no formen part de la dita junta en l'execució de l'activitat/projecte.
c) La captació d'altres recursos econòmics o d'una altra naturalesa -locals, mobiliari, equipament informàtic...- per a dur a terme el projecte.
d) La participació dels seus membres en activitats formatives encaminades a la millora de la gestió general de l'entitat o dels projectes que l'entitat promoga, per mitjà de la realització d'assemblees, reunions, etc.
e) La idoneïtat de l'acció/projecte en el context dels plantejaments estratègics de l'entitat o associació.
f) La inclusió en les seues declaracions, acords i reglaments de principis generals de responsabilitat social més enllà dels propis dels seus fins específics.
3. El seu impacte en l'enfortiment del teixit associatiu. Fins a 7 punts. Es consideraran els apartats següents:
a) La rellevància social del projecte i la incidència de les seues activitats en el seu entorn.
b) La col·laboració interassociativa o el treball en xarxa.
c) Foment del coneixement de recursos associatius.
d) Captació de noves persones associades i col·laboracions de voluntaris, especialment jóvens, estudiants, desempleats, majors de 50 anys, immigrants, mestresses de casa, etc.
4. Acostament de la ciutadania a l'Administració. Fins a 8 punts. Es tindran en compte els apartats següents:
a) Foment de la interacció directa amb l'Administració.
b) Foment del coneixement dels recursos disponibles.
c) Foment del coneixement dels drets de ciutadania.
5. Repercussió social de l'activitat. Fins a 8 punts. Per a això es valoraran els aspectes següents:
a) Adequació de les activitats/projecte a les necessitats reals existents en el barri o col·lectiu a què es dirigix l'activitat.
b) Projectes que es realitzen amb la finalitat d'integrar socialment barris o zones desfavorides.
c) Nombre de persones beneficiàries del projecte.
6. Qualitat de les activitats programades i executades durant 2011. Fins a 8 punts.
B) Equilibri pressupostari. Es valorarà fins a 40 punts:
1. L'adequació del pressupost sol·licitat per l'entitat a les activitats plantejades i al nombre de persones beneficiàries del projecte. Es valorarà la coherència del tipus de gasto amb les activitats proposades i la quantitat pressupostada total. Fins a 15 punts.
2. L'aportació per part de l'entitat d'un percentatge del pressupost del projecte presentat. Fins a 10 punts.
3. L'adequació del pressupost sol·licitat en relació amb l'àmbit geogràfic de l'entitat (local, provincial, autonòmic); nombre d'associats / nombre d'associacions i cost del projecte en relació amb el nombre d'associats/associacions. Fins a 15 punts.
3. Les entitats sol·licitants hauran d'obtindre en la valoració un mínim de 50 punts per a percebre subvenció en la present convocatòria.
Sèptima. Resolució de la convocatòria
1. Per a l'estudi i valoració de les sol·licituds presentades per les entitats veïnals es constituirà una comissió avaluadora presidida per la persona titular de la direcció general competent en matèria de participació ciutadana, més dos vocals designats per esta entre el personal funcionari de la direcció general esmentada.
La comissió, després de la valoració de les sol·licituds admeses, elaborarà una proposta de resolució provisional en què es concrete el resultat de l'avaluació tenint en compte els criteris de concessió i les disponibilitats pressupostàries. En este informe s'indicaran les entitats sol·licitants per a les quals es proposa la concessió, les actuacions que cal subvencionar i la quantia de la subvenció que s'ha de concedir.
2. Quan l'import de la subvenció de la proposta de resolució provisional siga inferior al que consta en la sol·licitud presentada es podrà instar el beneficiari perquè reformule la sol·licitud per a ajustar els compromisos i condicions a la subvenció atorgada de conformitat amb l'article 27 de la Llei 38/2002, General de Subvencions. Si no la reformula, l'entitat haurà de justificar pel total del projecte presentat. La proposta de resolució provisional es notificarà als interessats i els donarà un termini de deu dies hàbils per a la reformulació.
3. Una vegada que la sol·licitud tinga la conformitat de la comissió, la proposta de resolució definitiva serà elevada al conseller de Presidència, el qual dictarà una resolució de concessió de les subvencions que fixarà expressament la quantia de la subvenció concedida i les activitats que cal justificar, de conformitat amb el Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència (DOCV núm. 6602, de 06.09.2011.
4. El termini màxim per a tramitar, resoldre i notificar les sol·licituds sobre les subvencions arreplegades en esta orde serà de sis mesos, comptadors a partir de l'endemà de la publicació de la present convocatòria en el Diari Oficial de la Comunitat Valenciana, transcorregut el qual sense que s'haja dictat una resolució expressa, es podran considerar desestimades, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
El conseller de Presidència podrà dictar les resolucions i adoptar les mesures que siguen necessàries per al compliment i desplegament del que estipula la present orde, així com resoldre totes les incidències que es plantegen en la seua interpretació i execució, tot això de conformitat amb l'article 47 del Text Refós de la Llei d'Hisenda Pública de la Generalitat.
La resolució per la qual es concedisquen o deneguen les subvencions de la convocatòria es publicarà en el Diari Oficial de la Comunitat Valenciana i en el tauler d'anuncis de la Conselleria de Presidència, d'acord amb l'article 59.6, apartat b, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Qualsevol alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
L'eficàcia de la concessió de la subvenció quedarà supeditada al compliment dels termes i condicions de la concessió.
Octava. Quantia de les subvencions
La quantia de les subvencions serà determinada en el procés de selecció tenint en compte les disponibilitats pressupostàries i els criteris de selecció. La comissió a la vista dels expedients determinarà una distribució econòmica diferenciada i destinarà el 60% a les confederacions i federacions veïnals i el 40% a les associacions veïnals.
No obstant això, una mateixa entitat no podrà obtindre una subvenció la quantia de la qual siga superior als següents màxims:
- Per al cas de confederacions i federacions: 22.000 euros
- Per al cas d'associacions: 6.000 euros
Podrà subvencionar-se a cada entitat del total concedit fins a un màxim del 50% per a gastos de nòmines de personal de la mateixa entitat, i fins a un màxim d'un 5% per als gastos complementaris arreplegats en la base tercera punt dos.
L'import de les subvencions regulades en esta convocatòria en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que haja de desenrotllar el beneficiari.
Novena. Forma de pagament
El pagament s'efectuarà una vegada realitzada la justificació de la subvenció per part de l'entitat beneficiària, de conformitat amb el que disposa el Text Refós de la Llei d'Hisenda Pública Valenciana, aprovat pel Decret Legislatiu de 26 de juny de 1991, del Consell de la Generalitat.
No obstant això, de conformitat amb l'article 47 bis del referit decret legislatiu, es podrà sol·licitar la bestreta de fins a un 40% de l'import de la subvenció, després de la seua concessió. La resta es lliurarà una vegada justificat per l'entitat beneficiària el compliment de la totalitat de la subvenció atorgada.
Si se sol·licita esta bestreta, l'entitat beneficiària haurà de constituir garantia davant de la Direcció Territorial d'Hisenda i Administració Pública de la província respectiva per l'import objecte d'esta, per mitjà d'aval bancari o pòlissa d'assegurament a càrrec de qualsevol entitat oficialment reconeguda, i especificarà com a beneficiària de la dita garantia la Direcció General de Participació Ciutadana.
Deu. Justificació de la subvenció
1. La justificació anirà dirigida a la Direcció General de Participació Ciutadana i haurà de presentar-se fins al 15 de novembre de 2012, inclusivament, en la Direcció General de Participació Ciutadana, a l'efecte de poder lliurar-se les quantitats corresponents. També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els justificants s'hauran de correspondre amb el pressupost detallat de les activitats indicades en la resolució de concessió de la subvenció.
2. Per a efectuar el pagament, els beneficiaris de la subvenció s'hauran d'ajustar als requisits i formes d'acreditació establits en l'article 30 de la Llei 38/2003, de 17 de novembre, General de Subvencions, i en tot cas hauran de presentar la documentació següent:
- Certificat de justificació del gasto (document 5 de l'annex II).
- Relació detallada dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió i relació amb les activitats i objectius del projecte.
- Factures originals que hauran de complir els requisits establits en el Reial Decret 1496/2003, de 28 de novembre, pel que s'aprova el reglament pel qual es regulen les obligacions de facturació, i que modifica el Reglament de l'Impost sobre el Valor Afegit (BOE núm. 286, de 29 de novembre de 2003). Les entitats que hagen realitzat el projecte en xarxa hauran de justificar les aportacions realitzades a la resta d'entitats participants en el projecte en relació amb la subvenció concedida.
- Memòria tècnica detallada de les activitats realitzades i que han sigut subvencionades que haurà de ser desenrotllada segons els epígrafs següents:
A) Dades de l'entitat sol·licitant: nom i NIF.
B) Títol del projecte.
C) Treball en xarxa: entitats participants, àrees de responsabilitat, pressupost assignat.
D) Activitats realitzades, detallant: nom, dates de realització, lloc, horari, nombre d'hores, nombre de participants, materials utilitzats, persona responsable, descripció de com s'ha dut a terme.
E) Difusió del projecte: descripció del pla de difusió detallant les dates de realització i les accions utilitzades.
F) Avaluació del projecte:
- Descripció dels resultats obtinguts.
- Descripció de la relació entre els resultats obtinguts i les necessitats prèvies.
- Anàlisi del grau de compliment dels objectius plantejats.
- Descripció de la incidència dels resultats sobre el foment de la participació ciutadana.
- Aplicació dels resultats per a la posada en marxa de futurs projectes o la millora en la gestió d'estos.
G) Aportació del material gràfic (fullets, cartells, tríptics), fotografies de les activitats, material utilitzat en l'avaluació (qüestionaris, informes de resultats), llista d'assistents i altres que es consideren oportuns.
En la justificació de les retribucions de personal laboral contractat, s'hauran d'adjuntar els preceptius documents de cotització a la Seguretat Social juntament amb els fulls de salaris corresponents.
3. La no-presentació de la justificació del gasto en el termini fixat donarà lloc a la pèrdua de la subvenció per part de l'entitat, sense perjuí que es realitze, amb caràcter previ a qualsevol decisió, el tràmit d'audiència legalment establit.
Onze. Obligacions de les entitats beneficiàries
Les entitats beneficiàries de la subvenció hauran de complir les obligacions següents:
a) Realitzar l'activitat que fonamenta la concessió de la subvenció i executar el projecte objecte de subvenció en l'exercici 2012, fins a la data de justificació.
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.
c) Conservar els documents justificatius de l'aplicació dels fons rebuts inclosos els documents electrònics, mentre puguen ser objecte de les actuacions de comprovació i control.
d) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació que haja d'efectuar la Conselleria de Presidència en relació amb l'objecte i el destí de la subvenció concedida.
e) Comunicar a la Conselleria de Presidència, a través de la Direcció General de Participació Ciutadana, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present convocatòria. Esta comunicació s'haurà d'efectuar tan prompte com es conega i, en tot cas, amb anterioritat a la justificació de l'aplicació donada als fons percebuts.
f) Justificar davant de la Direcció General de Participació Ciutadana l'ajuda en els termes i terminis previstos en les presents bases.
g) Donar a conéixer de manera inequívoca que es tracta d'una acció subvencionada per la Generalitat a través de la Conselleria de Presidència. A este efecte hauran d'incorporar en tot el material imprés que es derive de les activitats objecte de la present orde el logotip de la Conselleria de Presidència, que serà facilitat a les entitats beneficiàries per la Direcció General de Participació Ciutadana.
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions, i en la base dotze de la present orde.
i) Trobar-se al corrent en el compliment de les seues obligacions tributàries i davant de la Seguretat Social. S'haurà d'acreditar este aspecte abans que es dicte la proposta de resolució de concessió de la present convocatòria, així com en els processos de justificació de l'ajuda concedida, en cas de no haver atorgat l'autorització a què fa referència l'apartat 2 de la base quarta de la present convocatòria.
j) Totes les altres obligacions que establix l'article 14 de la Llei 38/2003, General de Subvencions.
Dotze. Revisió d'expedients
1. En els casos previstos en l'article 37 de la Llei General de Subvencions, els beneficiaris hauran de reintegrar la totalitat o part de la quantitat percebuda més els corresponents interessos de demora. En estos casos es procedirà a la incoació de l'oportú expedient, amb audiència prèvia de l'interessat.
2. El falsejament o ocultació de dades i documents, ja que afecten substancialment la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.
3. La Conselleria de Presidència es reserva el dret a realitzar totes les inspeccions tècniques i administratives que es consideren necessàries a fi de conformar la correcta execució de l'actuació subvencionada.
Tretze
En tot el que no regulen estes bases caldrà ajustar-se al que disposa el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i la resta de normativa vigent que se li aplique.